als_Latn dik_Latn sag_Latn
Nëse ka një surprizë këtë sezon, payshim që është skuadra e Laçit. Në fakt vendasve nuk do t’iu pëlqente aspak që të quheshin surprizë, pasi menjëherë të tregojnë daljet e tyre dy herë në Kupat e Europës, apo dhe fitimin e Kupës së Shqipërisë vjet. Por duke qenë se lë pas vetes skuadra me më shumë traditë, si Vllaznia, Besa, Flamurtari, Tirana e ndonjë tjetër, Laçi, javë pas jave konfirmohet gjithnjë e më tepër si një skuadër që duket se nuk ka ndërmend ta lëshojë vendin e dytë. Një garë e bukur nga laçjanët, por ajo që duhet theksuar është fakti se kurbinasit në fushën e tyre vazhdojnë të konfirmohen si “kockë e fortë”, ndonjëherë edhe duke e tepruar, por kurrsesi duke tejkaluar normat. Laçi, deri më tani është nga të paktat skuadra që kanë më shumë pak disfata në “shtëpi” dhe kurbinasit e trajnerit Stavri Nica aktualisht kanë vetëm një humbje. Pikërisht, atë të fazës së parë me skuadrën e Kukësit, me rezultatin 1-2. Më pas, janë treguar të pamposhtur dhe duket se faktori “fushë” i ka ndihmuar deri diku që të jenë në vendin e dytë, sigurisht me meritë. Por kurbinasit nuk duan të ndalen, aq më tepër në këto momente kur gara është bërë sa e bukur, aq edhe e fortë, por edhe me surpriza. Por ashtu si për çdo skuadër tjetër edhe për kurbinasit e trajnerit Stavri Nica, faza e tretë duket se është vendimtare, madje në çdo ndeshje, nëse duan që të ruajnë pozitat, sepse nga poshtë janë Kukësi, Partizani dhe Teuta. Natyrisht, tashmë është një luftë më vete edhe për Europën, por duket se Laçi në fushën e vet ka ndeshje deçizive, të cilat do të kërkojë t’i zgjidhë ashtu siç ka bërë deri më tani, me fitore, ndërsa merita të mëdha duhen thënë edhe për trajnerin Stavri Nica, një njeri fjalëpak e punëshumë, i cili me stilin e vet ka arritur të ndërtojë një grup solid, natyrisht edhe me mbështetjen e presidentit Laska, si dhe tifozët kurbinas, që vazhdojnë të mbështesin skuadrën e tyre të zemrës dhe ata besojnë shumë tek Europa. Fundi duket sa larg, aq edhe afër, por Laçi tashmë ka eksperiencën e duhur që sërish në maj të ketë një biletë për në Europë.
Laçi,faktori “fushë”0
Share.
als_Latn als_Latn eng_Latn